Cuneiform Tablet Prague I 494
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na a-šùr-i-mì-ti šu-IŠTAR en-na-nim ù bu-bu-ra-nim qí-bi-ma um-ma im-dì-DINGIR-ma 0.5 ma-na KÙ.BABBAR bé-ú-la-at DINGIR-ku-ru-ub i-na pá-ni-tim šé-pí-šu ku-tal-lá-nu-um ub-la-ku-nu-ti ŠÀ.BA 10 GÍN KÙ.BABBAR ku-tal-lá-nu-um a-na te₉-ṣú-bu il₅-qé 0.33333 ma-na 5 GÍN KÙ.BABBAR PUZUR₄-a-šùr DUMU ì-lí-dan bé-ú-lá-ti-šu iš-qú-la-ku-nu-ti 0.33333 ma-na 3 GÍN bé-ú-lá-ti-šu ÌR ša ì-lí-dan DUMU tù-ra-am-ì-lí a-ma-kam iš-qú-lá-ku-nu-tí KÙ.BABBAR a-ni-um i-na li-bi-ku-nu a-ḫu-ur a-ḫu-ú-a a-tù-nu lu KÙ.BABBAR ba-ab-ti ša a-ma-kam e-zi-bu lu KÙ.BABBAR ša i-ku-nim DUMU i-dì-in-a-bi-im lu KÙ.BABBAR a-ni-um ša be-ú-lá-tim za-ki-a-ma a ma-lá te₉-er-ti-a ší-ma-am ša-ma-ma a-na ku-tal-lá-nim pí-iq-da-ma ṭur₄-da-ni-šu ša KÙ.BABBAR a-ni-im ší-ma-am ša ta-ša-a-ma-ni lu ša ra-mì-ni-ku-nu ù i ṭup-pí-ku-nu ša-li-ṭá-ma šu-up-ra-nim